Ahmaa saa edelleen metsästää, lupia enintään vain kahdeksan - Savon Sanomat
Kotimaa 12.12.2019 18:00
Kuva: Jussi Rönkkö
Ahmoja voidaan edelleen metsästää rajoitetusti itäisen ja pohjoisen poronhoitoalueen kannanhoitoalueella, ilmoittaa maa- ja metsätalousministeriö torstaina antamassaan asetuksessa. Poikkeuslupia saa kuitenkin myöntää enintään kahdeksan, kuten useana edellisenäkin vuonna.
Ministeriö aikaisti asetuksen valmistelua, jotta ahmojen metsästys voitaisiin tehdä ennen helmikuuta, jolloin niiden lisääntymisaika tavallisesti alkaa.
– Rajoitetun metsästyksen tavoitteena on se, että merkittäviä porovahinkoja aiheuttavat yksilöt on mahdollista poistaa, sanoo maa- ja metsätalousministeri Jari Leppä tiedotteessa.
Ahman tappamien porojen määrä väheni selvästi viime vuonna. Ahma aiheutti silti viime vuonnakin runsaan neljän miljoonan euron porovahingot, mikä on edelleen enemmän kuin suden, karhun ja ilveksen poroille aiheuttamat vahingot yhteensä.